謝韓幹送絲糕
作者：陳造
朝代：宋

paragraphs: 玉顆瑩澈珠就磋，吳鄉早秔莫計過。
無乃風露秀結異，移種崑崙之水禾。
君家厨婦窮百技，三舂九淅付重羅。
銀絲萬尋忽縈積，中疎外潔生搓挼。
扶桑仙蠶大如盎，繰之本供織女梭。
怳驚萬喙鬭新巧，罥作米茸雪網窠。
即今擬形供食事，纖手幻出千絇多。
倒甑入筯第三絕，色香兼味皆可歌。
周官賓祭珍飺餌，有此復具理則那。
詩翁物色及粔𥹡，得此來前當見訶。
鱠盤漫詫金縷飣，湯餠徒夸銀線窩。
瓊酥玉膩信非匹，胡麻崖蜜仍相和。
感君泛愛記衰朽，回首一笑分餘波。
腐儒口實長作累，饞噇之名定不磨。
金山別去每挂夢，老眼復見還雙摩。
婪酣得飽問便腹，如汝平生相負何。
更從公子乞方法，日當飫之老澗薖。
買田二頃不種秫，未怕酒客來操戈。